เหตุอาคารถล่มในกรุงเทพมหานคร พ.ศ. 2568

เมื่อวันที่ 28 มีนาคม พ.ศ. 2568 เวลาประมาณ 13:25 น. ได้เกิดเหตุอาคารที่ทำการสำนักงานการตรวจเงินแผ่นดิน (หลังใหม่) ซึ่งมีความสูง 33 ชั้น ตั้งอยู่ในพื้นที่แขวงจตุจักร เขตจตุจักร กรุงเทพมหานคร พังถล่มลงมา ส่งผลให้มีผู้เสียชีวิตอย่างน้อย 96 ราย บาดเจ็บสาหัส 9 ราย รวมทั้งหมด 105 ราย แบ่งตามสัญชาติเป็น คนไทย 65 ราย คนเมียนมา 36 ราย, คนกัมพูชา 3 ราย และคนลาว 1 ราย 

สาเหตุการถล่มเกิดจากแรงสั่นสะเทือนของแผ่นดินไหวในประเทศพม่า พ.ศ. 2568 ซึ่งมีศูนย์กลางอยู่ในภาคซะไกง์ของประเทศพม่าและส่งผลกระทบกว้างขวางถึงกรุงเทพมหานคร

ทั้งนี้ อาคารดังกล่าวอยู่ระหว่างการก่อสร้างในส่วนงานผนังและการตกแต่งภายนอก แม้โครงสร้างหลักจะแล้วเสร็จตั้งแต่ พ.ศ. 2567

## ภูมิหลัง
อาคารสำนักงานการตรวจเงินแผ่นดินแห่งใหม่นี้ตั้งอยู่บนถนนกำแพงเพชร ใกล้ตลาดนัดจตุจักร กรุงเทพมหานคร มีความสูง 33 ชั้น การก่อสร้างเริ่มขึ้นใน พ.ศ. 2563 และก่อสร้างในส่วนโครงสร้างอาคารแล้วเสร็จเมื่อเดือนเมษายน พ.ศ. 2567 ตามประกาศของบริษัท *China Railway No.10 Engineering Group* ผู้รับเหมาเป็นกิจการร่วมค้าระหว่างบริษัทดังกล่าวกับบริษัท อิตาเลียนไทย ดีเวล๊อปเมนต์ จำกัด (มหาชน) ในนาม *ITD-CREC*

ก่อนเหตุอาคารถล่มมีการเพิ่มแผงกระจกด้านหน้าและการติดตั้งเครื่องใช้ภายใน สัญญาก่อสร้างมีมูลค่า 2,136 ล้านบาท ต่ำกว่าราคากลาง 2,522 ล้านบาท มีการลงนามสัญญาก่อสร้างเมื่อวันที่ 23 พฤศจิกายน พ.ศ. 2563 มีกำหนดแล้วเสร็จในวันที่ 31 ธันวาคม พ.ศ. 2566 ต่อมามีการขยายกำหนดแล้วเสร็จใหม่เป็นวันที่ 3 มิถุนายน พ.ศ. 2567

อาคารนี้สร้างขึ้นเพื่อใช้เป็นอาคารที่ทำการสำนักงานการตรวจเงินแผ่นดินแห่งใหม่ แทนที่สำนักงานการตรวจเงินแผ่นดินปัจจุบัน ซึ่งตั้งอยู่บนถนนพระรามที่ 6 แขวงพญาไท เขตพญาไท กรุงเทพมหานคร

## ผลกระทบ
### ผู้บาดเจ็บและเสียชีวิต
หลังจากการถล่ม มีผู้คนในบริเวณใกล้เคียงได้รับบาดเจ็บ 10 ราย ต่อมาจึงมีปฏิบัติการค้นหาและกู้ภัย มีคนงานก่อสร้างรอดชีวิตจากในพื้นที่รวม 9 ราย ปฏิบัติการค้นหาและกู้ภัยใช้เวลากว่า 1 เดือน สถาบันนิติเวชวิทยารายงานว่าพบศพผู้เสียชีวิต ​95 ราย ซึ่งยืนยันเอกลักษณ์บุคคลได้ 93 ศพ และพบชิ้นส่วนศพจำนวน 315 ชิ้น ซึ่งส่วนมากยังตรวจพิสูจน์เอกลักษณ์ไม่ได้ สำนักงานประกันสังคมรายงานว่าในจำนวนนี้เป็นชาวต่างประเทศ 20 รายต่อมามีการยืนยันตัวเลขผู้เสียชีวิตรวมที่ 96 ราย

### การสื่อสารฉุกเฉิน
ภายหลังเกิดเหตุแผ่นดินไหวในประเทศเมียนมาเมื่อวันที่ 28 มีนาคม พ.ศ. 2568 ซึ่งส่งผลให้เกิดเหตุอาคารถล่มในกรุงเทพมหานคร สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้สั่งการให้ศูนย์สื่อสารประสานงานภัยพิบัติ (ศูนย์สายลม) ติดตามสถานการณ์และเตรียมพร้อมด้านการสื่อสารฉุกเฉิน รวมทั้งประสานเครือข่ายนักวิทยุสมัครเล่นเพื่อรองรับการใช้งานเป็นโครงข่ายสื่อสารสำรองของหน่วยงานภาครัฐในกรณีที่โครงข่ายหลักขัดข้อง

ในช่วงเวลาเดียวกัน สถานีวิทยุสมัครเล่นควบคุมข่ายกรุงเทพมหานคร (HS1AB) ได้ประกาศผ่านสถานีทวนสัญญาณวิทยุสมัครเล่นในพื้นที่กรุงเทพมหานคร ให้ใช้รีพีทเตอร์ความถี่ 145.675 เมกะเฮิรตซ์ (DUP -600 กิโลเฮิรตซ์) สำหรับการแจ้งเหตุฉุกเฉินและการประสานงานเท่านั้น เพื่อลดการรบกวนของการสื่อสารที่ไม่จำเป็นในช่วงวิกฤต

นอกจากนี้ มีการประสานงานกับสำนักงาน กสทช. ผ่านศูนย์สายลม (HS0AB) และมีการประกาศข้อความที่เกี่ยวข้องกับการปฏิบัติในสถานการณ์ภัยพิบัติผ่านระบบสถานีทวนสัญญาณวิทยุสมัครเล่นในกรุงเทพมหานคร ซึ่งมีบันทึกเสียงเผยแพร่ในสาธารณะ

### การสืบสวน
หน่วยงานท้องถิ่นเริ่มดำเนินการสอบสวนเรื่อง "คุณภาพของการก่อสร้าง วัสดุที่ใช้ และการปฏิบัติตามกฎหมายที่เกี่ยวข้องว่าด้วยการก่อสร้างอาคารที่ทนทานต่อแผ่นดินไหวอย่างเหมาะสมหรือไม่" ต่อมากรมสอบสวนคดีพิเศษได้รับเป็นคดีพิเศษ

### การวิพากษ์วิจารณ์
เนื่องจากผู้ว่าการตรวจเงินแผ่นดินไม่ได้ออกมาขอโทษในเหตุการณ์ที่เกิดขึ้นต่อมามีการเปิดเผยถึงหนังสือเวียนในลักษณะที่ตำหนิประชาชนว่าเป็น "ผู้ที่มีความเห็นในเชิงลบ" พิศิษฐ์ ลีลาวชิโรภาส อดีตผู้ว่าการตรวจเงินแผ่นดินได้ออกมาให้สัมภาษณ์โดยตอบโต้ผู้ที่วิจารณ์ว่าทำไมเลือก ผู้รับเหมาโครงการที่เสนอราคาต่ำสุด ในลักษณะที่ว่าหากใช้เลือกผู้รับเหมาโครงการราคาแพงก็จะถูกวิจารณ์อีก ส่วนที่มีผู้วิจารณ์ ว่าโต๊ะเก้าอี้ราคาแพง อดีตผู้ว่าฯ ได้ตอบโต้กลับว่าถ้าใช้เป็นสิบปีถือว่าคุ้มค่าคุ้มราคา

## คดีความ
[thumb|[หน่วยบัญชาการทหารสหรัฐภาคอินโดแปซิฟิกเข้าสำรวจพื้นที่บริเวณใต้อาคารระหว่างภารกิจกู้ภัยในวันที่ 30 มีนาคม]]

วันที่ 13 พฤษภาคม พ.ศ. 2568 พนักงานสอบสวนกองบัญชาการตำรวจนครบาลได้ยื่นต่อศาลอาญาเพื่อออกหมายจับผู้มีส่วนเกี่ยวข้องกับการก่อสร้างอาคารที่ทำการหลังใหม่ของสำนักงานการตรวจเงินแผ่นดิน ทั้งหมด 3 กลุ่ม รวม 17 ราย และศาลอาญาอนุมัติหมายจับในอีกสองวันถัดมา (15 พฤษภาคม) รายชื่อดังนี้

# สุชาติ ชุติปภากร
# พิมล เจริญยิ่ง
# ธีระ วรรธนะทรัพย์
# สุพล อัครอารีสุข
# ชัยณรงค์ เสียงไพรพันธ์
# อภิชาติ รักษา
# ปฏิวัติ ศิริไทย
# กฤตภัฏ ปล่องกระโทก
# พลเดช เทิดพิทักษ์วานิช
# ปราณีต แสงอลังการ 
# สมชาย ทรัพย์เย็น
# เปรมชัย กรรณสูต
# นิจพร จรณะจิตต์
# ชวนหลิง จาง
# เกรียงศักดิ์ กอวัฒนา
# อนุวัฒ คันษร
# ธิปัตย์ รัตนวงษา
## อ้างอิง

## แหล่งข้อมูลอื่น

หมวดหมู่:กรุงเทพมหานครในปี พ.ศ. 2568
หมวดหมู่:เขตจตุจักร
หมวดหมู่:สำนักงานการตรวจเงินแผ่นดิน
หมวดหมู่:ภัยพิบัติในประเทศไทย
หมวดหมู่:แผ่นดินไหวในประเทศพม่า พ.ศ. 2568
กรุงเทพมหานคร พ.ศ. 2568